**18/2/2021**

**ΔΕΛΤΙΟ ΤΥΠΟΥ**

**Η Α.Ε. Πρόεδρος της Δημοκρατίας απένειμε το Βραβείο Εξαίρετης Πανεπιστημιακής Διδασκαλίας του Ιδρύματος Τεχνολογίας και ‘Ερευνας (ΙΤΕ) στον ομότιμο καθηγητή Ελευθέριο Ζούρο**

Φεβ 18, 2021

Την Τετάρτη, 17 Φεβρουαρίου 2021, σε ειδική τελετή στο Προεδρικό Μέγαρο, η Α.Ε. Πρόεδρος της Δημοκρατίας, κ. Κατερίνα Σακελλαροπούλου απένειμε το Βραβείο Εξαίρετης Πανεπιστημιακής Διδασκαλίας εις μνήμην των Βασίλη Ξανθόπουλου και Στέφανου Πνευματικού για το έτος 2020, στον ομότιμο καθηγητή του Τμήματος Βιολογίας του Πανεπιστημίου Κρήτης, κ. Ελευθέριο Ζούρο.

Τον βραβευόμενο συνόδευσαν στο Προεδρικό Μέγαρο ο καθηγητής και Πρόεδρος του ΙΤΕ, κ. Νεκτάριος Ταβερναράκης και ο καθηγητής ΕΚΠΑ κ. Γιάννης Ιωαννίδης, Προεδρεύων της Επιτροπής Βραβείου. Ο κ. Ταβερναράκης αφού ευχαρίστησε την κ. Σακελλαροπούλου για την τιμή και την αναγνώριση ενός θεσμού που εδώ και τριάντα χρόνια βραβεύει την Αριστεία στην ελληνική πανεπιστημιακή εκπαίδευση, της έδωσε ένα αναμνηστικό δώρο. Ο κ. Ιωαννίδης, εκ μέρους της Επιτροπής Βραβείου, μίλησε για το Βραβείο και παρουσίασε τον κ. Ζούρο. Στη συνέχεια, η κ. Σακελλαροπούλου συνεχάρη τον βραβευόμενο και του απένειμε τον αναμνηστικό πάπυρο. Μεταξύ άλλων, η κυρία Σακελλαροπούλου είπε τα εξής:

*«Αγαπητέ κύριε Ζούρο, σας απονέμω το Βραβείο Εξαίρετης Πανεπιστημιακής Διδασκαλίας, που έχει θεσμοθετηθεί από το Ίδρυμα Τεχνολογίας και Έρευνας στη μνήμη δύο εξαίρετων πανεπιστημιακών δασκάλων, του Βασίλη Ξανθόπουλου και του Στέφανου Πνευματικού, οι οποίοι έχασαν αδόκητα τη ζωή τους εν ώρα διδασκαλίας. [...] Σας συγχαίρω και σας εύχομαι δύναμη για να συνεχίσετε τον αγώνα τον καλό»*.

Ο κ. Ζούρος συγκινημένος ευχαρίστησε την κ. Σακελλαροπούλου, το ΙΤΕ και την Επιτροπή Βραβείου για αυτήν την τιμή.

Το Ίδρυμα Τεχνολογίας και Έρευνας θέσπισε το Βραβείο Εξαίρετης Πανεπιστημιακής Διδασκαλίας το 1991. Έναν θεσμό που επιβραβεύει κάθε χρόνο την αριστεία και αφοσίωση στην Πανεπιστημιακή Διδασκαλία. Λόγω της πανδημίας, για το έτος 2020, η καθιερωμένη τελετή απονομής του Βραβείου στην παλαιά Βουλή δεν κατέστη δυνατόν να πραγματοποιηθεί.

Η τιμή στον δάσκαλο και ερευνητή Ελευθέριο Ζούρο μας φέρνει στον νου τους αλησμόνητους καθηγητές του Πανεπιστημίου Κρήτης, Βασίλη Ξανθόπουλο και Στέφανο Πνευματικό, εμπνευσμένους δασκάλους και λαμπρούς επιστήμονες, που δολοφονήθηκαν το βράδυ της 27ης Νοεμβρίου 1990, την ώρα που δίδασκαν ένα προχωρημένο μεταπτυχιακό σεμινάριο.

**Για περαιτέρω πληροφορίες:**

Μαυραντώνη Καλλιρόη

Γραμματεία Επιτροπής Βραβείου Β. Ξανθόπουλου - Στ. Πνευματικού

ΙΔΡΥΜΑ ΤΕΧΝΟΛΟΓΙΑΣ & ΕΡΕΥΝΑΣ (ΙΤΕ)

Τηλ.: 2810391509

Email: kalliroi@admin.forth.gr